Είσαι το κόμμα της αξιωματικής αντιπολίτευσης και βλέπεις πως η κυβέρνηση αντιμετωπίζει προβλήματα. Τι κάνεις για να αποκτήσεις προβάδισμα; Αρχίζεις να σχετίζεσαι πάλι με όλα τα φαντάσματα του παρελθόντος σου, όσους είχαν προβλήματα με το νόμο, όσους απαξιώθηκαν στη συνείδηση των ψηφοφόρων.

Δεν αρκούν όμως όσοι έχουν ήδη ακουστεί/επιστρέψει στο κόμμα της Νέας Δημοκρατίας. Θέλει κι άλλο αγώνα για να πέσει η ΝΔ σε μονοψήφια νούμερα!

Να μερικές επιστροφές αλλά και μεταγραφές που πρέπει να συμβούν ακόμα...

Μιχάλης Λιάπης

Ο λαός διψά για περισσότερο Λιάπη. Και, είμαστε σίγουροι, ο Λιάπης διψά για τον βουλευτικό μισθό και τα προνόμια (ώστε να μπορέσει να πληρώσει και τα τέλη κυκλοφορίας του).

Αδάμ Ρεγκούζας

Την παραίτηση του υφυπουργού του Καραμανλή Αδάμ Ρεγκούζα προκάλεσε η εμπλοκή του στο σκάνδαλο της παροχής κρατικής διαφήμισης σε υπόδικο, ιδιοκτήτη τηλεοπτικού καναλιού στη Θεσσαλονίκη.

Όμως πείτε μου, είναι δηλαδή λόγος αυτός να μην είναι σήμερα πρωτοκλασάτο στέλεχος της ΝΔ του Μεϊμαράκη; Έλεος κάπου.

Σάββας Τσιτουρίδης

Ο πρώην υπουργός -γνωστός και ως σιγανοπαπαδιά- έγινε υπουργός του Καραμανλή, παραιτήθηκε μετά το σκάνδαλο για την παράνομη μετεγγραφή του γιου του, μετά ξαναέγινε υπουργός μέχρι που έσκασε εμπλοκή συνεργάτη του στο σκάνδαλο του χρηματιστηρίου, και ξαναπαραιτήθηκε.

Θέλουμε να ξαναγίνει υπουργός για να δούμε για ποιο λόγο θα εκδιωχνόταν και πάλι...

Χρήστος Ζαχόπουλος

Χωρίς λόγια

Θεόδωρος Ρουσόπουλος

Ένα πρόσωπο που με την πολιτική του σταδιοδρομία έχει αφήσει τις καλύτερες εντυπώσεις στον λαό. Γιατί στερεί απ' την ΝΔ την τεράστια αξιοπιστία του και την φοβερή δημοφιλία του αυτός ο άφθαρτος νέος;

Αριστοτέλης Παυλίδης

Υπουργός επί Καραμανλή, κατηγορήθηκε για χρηματισμό (υπήρξε ένορκη κατάθεση επιχειρηματία πως πλήρωνε 'προστασία' στον Υπουργό Ναυτιλίας), η δικογραφία του όμως δεν κατάφερε ποτέ να φτάσει στη Βουλή.

Άρα αθώος, άρα να επιστρέψει κι αυτός στην ΝΔ!

Γιώργος Αλογοσκούφης

Ο Υπουργός Οικονομικών του Καραμανλή που παίζοντας την κιθαρίτσα του άφησε το καράβι να ταξιδεύει καταπάνω στο παγόβουνο, μπορεί να είναι χρήσιμος στο να μας πει πώς να βγούμε απ' την κρίση.

Φάνη Πάλλη Πετραλιά

Μη μου πείτε ότι δεν σας έλειψε!

Και το υπέρτατο υπερόπλο!

Προκόπης Παυλόπουλος, ο ενωτικός

Ο νούμερο δύο υπεύθυνος για τον εκτροχιασμό της ελληνικής οικονομίας, ο άνθρωπος που έμπασε άπειρα γαλάζια παιδιά στο Δημόσιο, ο τόσο αξιόλογος πολιτικός που εντυπωσίασε ακόμα και την Αριστερά που τον πρότεινε και τον ψήφισε Πρόεδρο της Δημοκρατίας πρέπει να επιστρέψει στον φυσικό του χώρο.

Με τον Προκόπη Παυλόπουλο και τα άλλα παιδιά, η Νέα Δημοκρατία έχει πολλές ελπίδες να αυτοκαταστραφεί μια ώρα αρχίτερα...